Kunnan omistusoikeus jätteisiin on kumottava. Kenellä vain tulee olla oikeus poimia jätevirrasta hyötykäyttöön ohjattavia jakeita.

Hallitus esittää jäteveroa korotettavaksi kaatopaikalle vietäviltä jätteiltä, ei kaikilta, vaan sellaisilta, joita ei pitäisi viedä kaatopaikalle vaan mieluummin käyttää hyödyksi tai edes polttaa. Koska kaatopaikoista ollaan siirtymässä jätteen polttoon, ajatuksena on, että tulevaisuudessa ehkä jäteveroa kerätään myös sellaisista poltettavista jakeista, jotka voisi myös kierrättää tai käyttää muuten hyväksi.

Kaikilla veroilla on tarkoitus kerätä rahaa valtiolle, mutta jäteverolla on toinenkin tarkoitus: kannustaa jätteiden hyötykäyttöön.

Muuten hyvä, mutta voiko tämä kannustin toimia edes teoriassa? Kuntaa ei kiinnosta, paljonko asiakas joutuu jäteveroa maksamaan ja kunta omistaa jätteen ja voi kieltää sen hyötykäytön.

Tämä ei ole vitsi. Kunnat ovat aivan oikeasti kieltäneet hyötykäytön, koska niiden intressissä on saada porttimaksua kaatopaikoille tai polttolaitoksiin vietävistä jätteistä. Esimerkiksi Turussa yksityinen jätealan yritys haluaisi kehittää jätteen kierrätystä, mutta kunta on sen kieltänyt, koska menettäisi rahaa hyötykäyttöön ohjautuvista jätteistä.

Pääkaupunkiseudulla on syntymässä tilanne, jossa Vantaan jätteenpolttolaitokselle on sitouduttu toimittamaan poltettavaa jätettä niin paljon, ettei jätevirrasta voi eikä saa ottaa jätettä kierrätettäväksi.

Ruotsin Västeråsissa on jätteenpolttolaitos, jossa jäte ensin lajitellaan koneellisesti ja siitä erotetaan hyötykäyttöön menevät jakeet ennen polttoa. Vantaalla poltetaan kaikki alumiinista alkaen. Kannusteilla on merkitystä.

Kunnallinen jäteala perustelee omistusoikeuttaan jätteeseen sillä, että kalliit investoinnit on kyettävä maksamaan, eikä siitä tulisi mitään, jos jokin kermankuorija poimisi jätevirrasta joitain jakeita kierrätettäväksi. Jäämme odottamaan, milloin jokin paperitehdas vaatii, ettei puuta saa sen nautinta-alueella käyttää muuhun vaan kaikki on toimitettava tehtaalle.

Kermankuorintaa? Tavallaan jätteiden hyötykäyttö on aina kermankuorintaa, koska siinä lajitellaan jätteet siihen, mitä voidaan käyttää uudestaan ja siihen mitä ei voi. Mitä muuta jätteiden kierrätys voisi olla?

Laki kunnan omistusoikeudesta jätteisiin on kumottava.